AOT เผยสนามบินดอนเมืองปิดทางวิ่งฝั่งตะวันออกเพื่อซ่อมแซม 10-26 ก.ย.
AOT เผยสนามบินดอนเมืองปิดทางวิ่งฝั่งตะวันออกเพื่อซ่อมแซม 10-26 ก.ย.
2 ก.ย. 2558

นายนิตินัย ศิริสมรรถการ ผู้อำนวยการใหญ่ บริษัท ท่าอากาศยานไทย จำกัด (มหาชน) หรือ AOT เปิดเผยว่า ทอท.ได้กำหนดปิดซ่อมแซมทางวิ่งฝั่งตะวันออกของท่าอากาศยานดอนเมือง (ทดม.) เส้น 03R/21L ซึ่งมีความยาว 3,500 เมตร โดยจะทำการปิดซ่อมแซมบางส่วนโดยเฉพาะจุด Touch Down เนื่องจากที่ผ่านมาได้มีการซ่อมแซมพื้นผิวที่ชำรุดมาโดยตลอด และเพื่อให้ทางวิ่งสามารถใช้ได้อย่างปลอดภัยและถาวร ทอท.จึงกำหนดปิดซ่อมแซมทางวิ่งในระหว่างวันที่ 10 – 26 กันยายน 2558 ซึ่งเป็นช่วงเวลาก่อนเข้าสู่ฤดูกาลท่องเที่ยว
โดยแบ่งการดำเนินงานออกเป็น 2 ระยะ  การปิดซ่อมแซมพื้นผิวทางวิ่งระยะที่ 1 ระหว่างวันที่ 10 – 22 กันยายน 2558 จะดำเนินการปิดทางวิ่งระยะทาง 500 เมตร ทำให้อากาศยานสามารถทำการบินขึ้นได้เท่านั้น มีผลให้การรองรับปริมาณเที่ยวบินลดลงจากเดิมสามารถรองรับได้ 40 เที่ยวบินต่อชั่วโมง เหลือ 36 เที่ยวบินต่อชั่วโมง จึงจำเป็นต้องปรับการบริหารจัดการเที่ยวบินขึ้นจากเดิมโดยไม่ให้กระทบตารางเวลาการบินขึ้น
อย่างไรก็ตาม ข้อจำกัดทางกายภาพจากการปิดซ่อมทางวิ่งดังกล่าว อาจทำให้ผู้โดยสารไม่ได้รับความสะดวกในช่วงวันดังกล่าว โดยเฉพาะในช่วงเวลาที่มีจำนวนเที่ยวบินคับคั่ง ได้แก่ เวลา 09.00 – 10.00 น. เวลา 13.00 – 14.00 น.และเวลา 17.00 – 20.00 น.          
สำหรับการปิดซ่อมแซมระยะที่ 2 จะดำเนินการระหว่างวันที่ 23 – 26 กันยายน 2558 ปิดทางวิ่งเพิ่มอีก 300 เมตร รวมเป็น 800 เมตร โดยจะปิดซ่อมแซมเฉพาะช่วงเวลากลางคืน คือ เวลา 20.00 – 06.00 น. เป็นช่วงเวลาที่มีอากาศยานทำการบิน ขึ้น – ลงจำนวนน้อย และสามารถใช้ทางวิ่งเส้น 03L/21R เพียงเส้นเดียวในช่วงเวลาดังกล่าว ซึ่งจะไม่ส่งผลกระทบต่อการให้บริการอย่างมีนัยยะเพิ่มเติมจากการซ่อมแซมในระยะที่ 1
อย่างไรก็ตาม ทอท.ได้ร่วมมือกับหน่วยงานที่เกี่ยวข้อง อาทิ บริษัท วิทยุการบินแห่งประเทศไทย จำกัด (บวท.) สายการบินที่ให้บริการ ณ ทดม.บริหารการจัดระยะเวลาของแต่ละเที่ยวบิน เพื่อให้กระทบต่อการให้บริการผู้โดยสารน้อยที่สุด โดยไม่ให้ผู้โดยสารตกค้างภายในอาคารผู้โดยสาร หากการปิดซ่อมแซมทางวิ่งส่งผลกระทบต่อการให้บริการผู้โดยสาร ทอท.จะอำนวยความสะดวกผู้โดยสาร
โดยจัดพื้นที่รองรับการพักรอของผู้โดยสารในบริเวณที่เหมาะสมจัดเจ้าหน้าที่อำนวยความสะดวกผู้โดยสาร เพิ่มเก้าอี้ จัดเคาน์เตอร์ประชาสัมพันธ์สำหรับผู้โดยสารและผู้ใช้บริการสามารถติดต่อสอบถาม ตลอดจนประสานงานกับหน่วยงานที่เกี่ยวข้องและสายการบินในการให้ความช่วยเหลือผู้โดยสาร รวมทั้ง ทดม.จะประชาสัมพันธ์ให้ผู้โดยสารและผู้ใช้บริการได้รับทราบข้อมูลต่างๆ อย่างต่อเนื่อง